b'\n_START_ARTICLE_\nKirov valj\n_START_PARAGRAPH_\nKirov valj (perzijsko \xd9\x85\xd9\x86\xd8\xb4\xd9\x88\xd8\xb1 \xda\xa9\xd9\x88\xd8\xb1\xd9\x88\xd8\xb4) je anti\xc4\x8dni dokument v obliki glinastega valja, ki ga je objavil perzijski vladar Kir II. Veliki. Valj je bil narejen med perzijskim osvajanjem Babilonije leta 539 pr. n. \xc5\xa1t. Besedilo opisuje babilonskega vladarja Nabonida kot brezbo\xc5\xbenega, medtem ko zmagovitega Kira II. predstavlja kot junaka, kateremu je naklonjen bog Marduk. V nadaljevanju opisuje, kako je Kir izbolj\xc5\xa1al \xc5\xbeivljenje prebivalcev Babilonije, beguncem obnovil domove in zgradil sveti\xc5\xa1\xc4\x8da.\n_START_SECTION_\nZgodovina\n_START_PARAGRAPH_\nValj je bil postavljen kot temeljni kamen znotraj babilonskega obzidja. Leta 1879 ga je v temeljih Esagile, babilonskega sveti\xc5\xa1\xc4\x8da, posve\xc4\x8denega bogu Marduku, odkril asirsko-britanski arheolog Hormuzd Rasad. Shranjen je v Britanskem muzeju v Londonu. Direkcija Britanskega muzeja in Iranski narodni muzej v Teheranu sta se leta 2010  dogovorila, da se valj za\xc4\x8dasno premesti na posebno razstavo v Teheranu.\n_START_SECTION_\nSimbol zakonitosti vladavine\n_START_PARAGRAPH_\nPo mnenju Britanskega muzeja je valj del dolge tradicije mezopotamskih vladarjev, v kateri so svojo vladavino obele\xc5\xbeili z deklaracijami o politi\xc4\x8dnih reformah. Besedilo je napisano v dolgoveznem babilonskem slogu, s politi\xc4\x8dnega vidika pa vsebuje Kirovo sporo\xc4\x8dilo babilonskemu ljudstvu, da se progla\xc5\xa1a za njegovega zakonitega vladarja in obljublja, da bo spo\xc5\xa1toval njihove politi\xc4\x8dne in verske obi\xc4\x8daje.\n_START_SECTION_\nDokument o osvoboditvi Judov\n_START_PARAGRAPH_\nValj je pritegnil pozornost tudi zaradi osvoboditve Judov iz babilonskega su\xc5\xbeenjstva in njihove vrnitve v Palestino Valj hkrati potrjuje svetopisemska besedila  v Ezrovi knjigi 1.1-6 in 6.1-5, in Izaijevi knjigi 44.23-45-8 in 36-22-23.'